Forslag til Rådets forordning (Euratom, EKSF, EF) om fastsættelse af de af Kommissionen befuldmægtigedes beføjelser og forpligtelser i henhold til artikel 18, stk. 2 og 3, i forordning (EØF, Euratom) nr. 1552/89 (97/C 95/06) KOM(96) 717 endelig udg. - 97/0016 (CNS)

(Forelagt af Kommissionen den 10. januar 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 78h,

under henvisning til traktaten om oprettelse af Det Europæiske Fællesskab, særlig artikel 209,

under henvisning til traktaten om oprettelse af Det Europæiske Atomenergifællesskab, særlig artikel 183,

under henvisning til Rådets afgørelse 94/728/EF, Euratom af 31. oktober 1994 om ordningen for De Europæiske Fællesskabers egne indtægter (1), særlig artikel 8, stk. 2,

under henvisning til Rådets forordning (EØF, Euratom) nr. 1552/89 af 29. maj 1989 om anvendelse af afgørelse 88/376/EØF, Euratom om ordningen for Fællesskabernes egne indtægter (2), som ændret ved Rådets forordning (Euratom, EF) nr. 1355/96 (3), særlig artikel 18,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Revisionsretten, og

ud fra følgende betragtninger:

Artikel 18, stk. 1, i forordning (EØF, Euratom) nr. 1552/89 pålægger medlemsstaterne at kontrollere og undersøge fastlæggelsen og overdragelsen af de egne indtægter, der er omhandlet i artikel 2, stk. 1, litra a) og b), i afgørelse 94/728/EF, Euratom;

ifølge artikel 18, stk. 2, i samme forordning skal medlemsstaterne på anmodning af Kommissionen lade denne medvirke ved kontrollen; denne forpligtelse gælder både i forbindelse med den kontrol, som medlemsstaterne iværksætter, og den supplerende kontrol, der gennemføres efter begrundet anmodning fra Kommissionen; Kommissionen kan på grundlag af artikel 18, stk. 3, selv foretage kontrol på stedet;

i Rådets forordning (EØF, Euratom, EKSF) nr. 165/74 (4) fastsættes det, hvilke beføjelser og forpligtelser de af Kommissionen befuldmægtigede har i forbindelse med gennemførelsen af kontrollen; nævnte forordning, der blev vedtaget før forordning (EØF, Euratom) nr. 1552/89, vedrører kun den kontrol, der udføres sammen med medlemsstaterne; i artikel 18, stk. 3, i sidstnævnte forordning indføres en ny form for kontrol, idet Kommissionen får beføjelse til på eget initiativ at gennemføre kontrol på stedet;

det vil derfor være hensigtsmæssigt at udvide anvendelsesområdet for forordning (EØF, Euratom, EKSF) nr. 165/74, så der kan tages hensyn til denne nye form for kontrol, ved at der fastsættes nærmere bestemmelser om gennemførelsen af kontrol og kontrol på stedet samt en række betingelser, som de af Kommissionen befuldmægtigede skal opfylde under udførelsen af deres opgaver;

den kontrol, der omhandles i artikel 18, stk. 2 og 3, i forordning (EØF, Euratom) nr. 1552/89, berører ikke den kontrol, der udføres af medlemsstaterne i henhold til deres love og administrative bestemmelser;

visse af forordningens bestemmelser finder også anvendelse på den kontrol, som Kommissionen gennemfører med hensyn til egne momsindtægter og BNI;

forordning (EØF, Euratom, EKSF) nr. 165/74 bør, i betragtning af de omfattende ændringer, der er nødvendige, erstattes af nærværende forordning -

UDSTEDT FØLGENDE FORORDNING:

Artikel 1

1. Kommissionen:

a) deltager i den i artikel 18, stk. 2, andet led, i forordning (EØF, Euratom) nr. 1552/89 omhandlede kontrol

b) gennemfører den i artikel 18, stk. 3, i forordning (EØF, Euratom) nr. 1552/89 omhandlede kontrol på stedet

gennem de af sine tjenestemænd eller andre ansatte, som den specielt har bemyndiget dertil, i det følgende benævnt »de befuldmægtigede«.

Udstationerede nationale eksperter, som medlemsstaterne har stillet til rådighed for Kommissionen, kan bistå ved denne kontrol og kontrol på stedet.

2. Kommissionen kan med den pågældende medlemsstats samtykke anmode embedsmænd fra andre medlemsstater om at deltage med observatørstatus samt anmode eksterne organer om at yde faglig bistand på Kommissionens ansvar.

Kommissionen påser, at de ovenfor nævnte embedsmænd og organer opfylder alle krav med hensyn til faglig kompetence, uafhængighed og overholdelse af tavshedspligten.

Artikel 2

1. Medlemsstaterne og Kommissionen holder regelmæssig kontakt med henblik på at lette gennemførelsen af de i artikel 1 anførte retsforskrifter.

2. Forud for enhver kontrol eller kontrol på stedet skal der optages kontakt mellem den pågældende medlemsstat og Kommissionen med henblik på at klarlægge de nærmere retningslinjer.

3. Ved hver medvirken skal de befuldmægtigede være forsynet med en skriftlig bemyndigelse, udstedt af Kommissionen, som giver oplysninger om deres identitet og tjenstlige stilling.

Artikel 3

1. De befuldmægtigede:

a) indtager under udførelsen af kontrollen og kontrollen på stedet en holdning, der er forenelig med de regler og sædvaner, som den pågældende medlemsstats embedsmænd er undergivet

b) iagttager tavshedspligt på de i artikel 5 fastsatte betingelser

c) har kun beføjelse til at have kontakt med de betalingspligtige gennem de ansvarlige nationale embedsmænd i de medlemsstater, hvor kontrollen eller kontrollen på stedet foregår.

2. Kontrollen skal, for så vidt angår arbejdets tilrettelæggelse og forbindelserne med de af kontrollen berørte tjenestegrene, ledes af den tjeneste, der udpeges hertil af medlemsstaten i medfør af artikel 4, stk. 1.

3. Kontrollen på stedet skal ledes af de befuldmægtigede; disse etablerer med henblik på arbejdets tilrettelæggelse og forbindelserne med de af kontrollen berørte tjenestegrene og, i givet fald, betalingspligtige passende kontakter med de embedsmænd, som den pågældende medlemsstat har udpeget i henhold til artikel 4, stk. 2.

Artikel 4

1. Medlemsstaterne påser, at de tjenestegrene og organer, der er ansvarlige for fastlæggelse, opkrævning og overdragelse af de egne indtægter, såvel som de myndigheder, som de har pålagt at udøve kontrol på det pågældende område, yder de befuldmægtigede den nødvendige bistand til gennemførelse af deres opgave.

2. Ved kontrol på stedet underretter den pågældende medlemsstat i god tid Kommissionen om, hvilke embedsmænd (med angivelse af identitet og tjenstlig stilling) den har udpeget til at deltage i kontrollen, og som skal yde de befuldmægtigede den nødvendige bistand til gennemførelse af deres opgave.

Artikel 5

1. Alle oplysninger, der indhentes i forbindelse med den i denne forordning omhandlede kontrol og kontrol på stedet, omfattes af tavshedspligt. Navnlig må de kun meddeles de personer inden for Fællesskabets eller medlemsstaternes institutioner, som i kraft af deres hverv har ret til at få kendskab til dem, og de må ikke benyttes til andre formål end dem, der er fastsat i forordning (EØF, Euratom) nr. 1552/89, medmindre den medlemsstat, der har afgivet dem, forudgående har givet sit samtykke dertil.

2. Denne artikel finder anvendelse på alle Fællesskabets tjenestemænd og andre ansatte.

Artikel 6

Med forbehold af artikel 5:

1. Skal resultaterne af den udførte kontrol og kontrol på stedet inden tre måneder på passende måde meddeles den pågældende medlemsstat, som fremsætter sine bemærkninger inden tre måneder efter modtagelsen af denne meddelelse.

Dog kan Kommissionen, efter behørigt begrundet anmodning herom, henstille til den pågældende medlemsstat, at den fremsætter sine bemærkninger til særlige punkter inden en måned efter modtagelsen af resultaterne af kontrollen. Medlemsstaten kan undlade at efterkomme denne anmodning, hvis den i en meddelelse til Kommissionen gør rede for grundene til, at den ikke kan efterkomme Kommissionens anmodning.

2. Skal disse resultater og bemærkninger efter gennemførelse af den i stk. 1 fastlagte fremgangsmåde meddeles de øvrige medlemsstater i Det Rådgivende Udvalg for Egne Indtægter.

Artikel 7

Bestemmelserne i artikel 2, stk. 2 og 3, i artikel 3, stk. 1, litra a) og b) og stk. 3, i artikel 4, stk. 1 og i artikel 5 og 6 finder ligeledes anvendelse på den kontrol, Kommissionen lader sine tjenestemænd eller andre ansatte foretage i henhold til artikel 11, stk. 1, i forordning (EØF, Euratom) nr. 1553/89 og artikel 19 i forordning (EØF, Euratom) nr. 1552/89.

Artikel 8

Forordning (EØF, Euratom, EKSF) nr. 165/74 ophæves.

Henvisninger til den ophævede forordning betragtes som henvisninger til nærværende forordning.

Artikel 9

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 293 af 12. 11. 1994, s. 9.

(2) EFT nr. L 155 af 7. 6. 1989, s. 1.

(3) EFT nr. L 175 af 13. 7. 1996, s. 3.

(4) EFT nr. L 20 af 24. 1. 1974, s. 1.